FI Euroopan unionin virallinen lehti L 131/7

KOMISSION PÄÄTÖS,

annettu 21 päivänä toukokuuta 2012,

Kiinan kansantasavallasta peräisin olevien tiettyjen silmukka- ja/tai ristikudokseksi kudottujen lasikuitukankaiden tuontia koskevan polkumyynnin vastaisen menettelyn päättämisestä

(2012/265/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 9 artiklan,

on kuullut neuvoa-antavaa komiteaa

sekä katsoo seuraavaa:

A. MENETTELY

(1) Euroopan komissio, jäljempänä ’komissio’, vastaanotti 16 päivänä kesäkuuta 2011 valituksen, joka koski väitettyä Kiinan kansantasavallasta, jäljempänä ’Kiina’, peräisin olevien tiettyjen silmukka- ja/tai ristikudokseksi kudottujen lasikuitukankaiden vahingollista polkumyyntiä ja jonka teki perusasetuksen 5 artiklan nojalla Glass Fibre Fabrics Defence Coalition, jäljempänä ’GFFDC’ tai ’valituksen tekijä’, edustaen tuottajia, joiden tuotanto muodostaa huomattavan osan tiettyjen silmukka- ja/tai ristikudokseksi kudottujen lasikuitukankaiden kokonaistuotannosta unionissa eli tässä tapauksessa yli 25 prosenttia.

(2) Valitus sisälsi alustavaa näyttöä polkumyynnin ja siitä aiheutuvan merkittävän vahingon olemassaolosta, mikä katsottiin riittäväksi perusteeksi polkumyynnin vastaisen menettelyn aloittamiselle.

(3) Neuvoa-antavaa komiteaa kuultuaan komissio ilmoitti 28 päivänä heinäkuuta 2011Euroopan unionin virallisessa lehdessä julkaistulla ilmoituksella (2) Kiinan kansantasavallasta peräisin olevien tiettyjen silmukka- ja/tai ristikudokseksi kudottujen lasikuitukankaiden tuontia unioniin koskevan polkumyynnin vastaisen menettelyn aloittamisesta.

(4) Komissio ilmoitti virallisesti menettelyn aloittamisesta Kiinassa toimiville viejille/tuottajille, tuojille, käyttäjille ja järjestöille, joita asian tiedettiin koskevan, Kiinan viranomaisille sekä kaikille tiedossa oleville unionin tuottajille. Asianomaisille osapuolille annettiin tilaisuus esittää näkökantansa kirjallisesti ja pyytää tulla kuulluksi vireillepanoilmoituksessa asetetussa määräajassa.

(5) Mahdollisuus tulla kuulluksi myönnettiin kaikille asianomaisille osapuolille, jotka olivat sitä pyytäneet ja osoittaneet, että niiden kuulemiseen oli olemassa erityisiä syitä.

B. VALITUKSEN PERUUTTAMINEN JA MENETTELYN PÄÄTTÄMINEN

(6) Valituksen tekijä peruutti valituksensa virallisesti 12 päivänä maaliskuuta 2012 päivätyllä komissiolle osoitetulla kirjeellä.

(7) Perusasetuksen 9 artiklan 1 kohdan mukaisesti menettely voidaan päättää, jos valitus peruutetaan, paitsi jos päättäminen ei olisi unionin edun mukaista.

(8) Tutkimus ei ollut tuonut esiin näkökohtia, jotka olisivat osoittaneet, että päättäminen olisi vastoin unionin etua. Näin ollen komissio katsoi, että tämä menettely olisi päätettävä. Asianomaisille osapuolille tiedotettiin asiasta ja annettiin mahdollisuus esittää huomautuksia. Yhdeltä asianomaiselta osapuolelta saatiin huomautuksia. Nämä huomautukset eivät kuitenkaan antaneet aihetta muuttaa päätelmää siitä, että menettelyn päättäminen olisi unionin edun mukaista.

(9) Komission päätelmänä on näin ollen, että Kiinasta peräisin olevien tiettyjen silmukka- ja/tai ristikudokseksi kudottujen lasikuitukankaiden tuontia unioniin koskeva polkumyynnin vastainen menettely olisi päätettävä,

ON HYVÄKSYNYT TÄMÄN PÄÄTÖKSEN:

1 artikla

Päätetään Kiinan kansantasavallasta peräisin olevien tällä hetkellä CN-koodeihin ex 7019 39 00, ex 7019 40 00 ja ex 7019 90 00 luokiteltujen jatkuvakuituisesta, kiertämättömästä lasikuidusta silmukka- tai ristikudokseksi taikka silmukka- ja ristikudokseksi kutomalla valmistettujen kankaiden, lukuun ottamatta tuotteita, jotka on kyllästetty tai esikyllästetty, ja tiettyjä seulakankaita, joiden silmäkoko on sekä pituudeltaan että leveydeltään suurempi kuin 1,8 mm ja jotka painavat enemmän kuin 35 g/m2, tuontia koskeva polkumyynnin vastainen menettely.

2 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 21 päivänä toukokuuta 2012. Komission puolesta José Manuel BARROSO Puheenjohtaja

(1) EUVL L 343, 22.12.2009, s. 51.

(2) EUVL C 222, 28.7.2011, s. 12.